Na temelju članka 12. stavka 1. podstavka 2. te članka 17. Ugovora između Republike Hrvatske, Grada Zagreba, Krapinsko-zagorske županije i Zagrebačke županije o osnivanju Fonda za obnovu Grada Zagreba, Krapinsko-zagorske županije i Zagrebačke županije, klasa: 024-03/20-01/11, urbroj: 238/1-03-20-02, sklopljenog 29. listopada 2020., (u daljnjem tekstu: Ugovor o osnivanju) a u vezi s člankom 54. stavka 1. Zakona o ustanovama („Narodne novine“ broj 76/93, 29/97, 47/99, 35/08 i 127/19), Upravno vijeće Fonda za obnovu Grada Zagreba, Krapinsko-zagorske županije i Zagrebačke županije (u daljnjem tekstu: Fond), uz prethodnu suglasnost Vlade Republike Hrvatske danu na \_\_\_\_ sjednici, održanoj dana \_\_\_\_\_\_\_\_\_\_2020. godine, te pribavljena mišljenja Grada Zagreba, dano aktom klase:011-01/20-001/423, urbroja: 251-02-01-20-2 od 10. prosinca 2020. godine, Krapinsko-zagorske županije, dano aktom klase: 023-01/20-01/07, urbroja: 2140/01-02-20-10 od 10. prosinca 2020. godine i Zagrebačke županije, dano aktom klase: 024-03/20-01/16, urbroja: 238/1-03-20-02 od 9. prosinca 2020. godine., donijelo je na sjednici Upravnog vijeća Fonda održanoj dana \_\_\_\_\_\_\_\_\_\_\_\_ godine

**STATUT**

**FONDA ZA OBNOVU GRADA ZAGREBA, KRAPINSKO-ZAGORSKE ŽUPANIJE I ZAGREBAČKE ŽUPANIJE**

**I. OPĆE ODREDBE**

**Članak 1.**

Ovim statutom uređuje se naziv, sjedište, pečat i zaštitni znak Fonda, djelatnost, zastupanje i predstavljanje, unutarnje ustrojstvo, ovlasti i način odlučivanja tijela Fonda, imovina i financijsko poslovanje Fonda, međusobna prava i obveze osnivača i Fonda, javnost rada, opći akti te druga pitanja značajna za obavljanje djelatnosti i poslovanje Fonda.

**Članak 2.**

Fond je ustanova te je upisan u sudski registar Trgovačkog suda u Zagrebu.

Fond je samostalan u obavljanju svoje djelatnosti i u poslovanju sukladno zakonu, na zakonu utemeljenim propisima i Ugovoru o osnivanju.

Fond obavlja djelatnost radi koje je osnovan pod uvjetima i na način određen zakonom, na zakonu utemeljenom propisu, Ugovorom o osnivanju, statutom i drugim općim aktom Fonda te sukladno suvremenim znanstvenim postignućima i pravilima struke.

Za obveze preuzete u pravnom prometu Fond odgovara cijelom svojom imovinom.

**Članak 3.**

Izrazi koji se koriste u ovom Statutu, a imaju rodno značenje, bez obzira na to koriste li se u muškom ili u ženskom rodu, odnose se jednako na muški i na ženski rod.

**Osnivači Fonda**

**Članak 4.**

Osnivači Fonda su Republika Hrvatska s osnivačkim udjelom od 70%, Grad Zagreb s osnivačkim udjelom od 20%, Krapinsko-zagorska županija s osnivačkim udjelom od 5% i Zagrebačka županija s osnivačkim udjelom od 5%.

Osnivačka prava u ime Republike Hrvatske ostvaruje Vlada Republike Hrvatske, u ime Grada Zagreba gradonačelnik Grada Zagreba, u ime Krapinsko-zagorske županije župan i u ime Zagrebačke županije župan na način utvrđen Ugovorom o osnivanju i Statutom Fonda.

Osnivači donose odluke i daju suglasnost na odluke Fonda tročetvrtinskom većinom glasova prema osnivačkim udjelima.

Osnivači odgovaraju solidarno i neograničeno za obveze Fonda.

**Članak 5.**

Osnivači na čijem se području završi obnova svih objekata sukladno Zakonu o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 102/20- u daljnjem tekstu: Zakon o obnovi), nakon završetka obnove svih objekata imaju mogućnost u cijelosti ili djelomično prenijeti svoje osnivačke udjele na Republiku Hrvatsku, a što će se regulirati posebnim sporazumom osnivača.

U slučaju prijenosa osnivačkih udjela iz stavka 1. ovog članka, preostali osnivači će također sporazumom regulirati broj i omjer predstavnika preostalih osnivača u Upravnom vijeću.

**II. NAZIV, SJEDIŠTE, DJELATNOST I PEČAT**

**Članak 6.**

Fond obavlja svoju djelatnost, posluje i sudjeluje u pravnom prometu pod nazivom: Fond za obnovu Grada Zagreba, Krapinsko-zagorske županije i Zagrebačke županije.

Skraćeni naziv Fonda je: Fond za obnovu.

Naziv Fonda mora bit istaknut na zgradi u kojoj je njeno sjedište.

Sjedište Fonda je u Zagrebu.

O promjeni naziva i sjedišta Fonda odlučuju osnivači Fonda.

Odluku o promjeni poslovne adrese u sjedištu Fonda donosi Upravno vijeće.

**Članak 7.**

Djelatnost Fonda je obavljanje stručnih i drugih poslova pripreme, organiziranja i provedbe obnove zgrada oštećenih potresom i praćenje provedbe programa mjera obnove, a u skladu sa važećim propisima.

Pored toga, Fond može obavljati i druge djelatnosti koje služe za obavljanje djelatnosti iz stavka 1. ovog članka, ako se one u manjem opsegu ili uobičajeno obavljaju uz istu djelatnost.

Bez suglasnosti osnivača, Fond ne može odlučiti o promjeni djelatnosti Fonda.

**Članak 8.**

Fond u pravnom prometu koristi pečat i štambilj.

Za ovjeru dokumenta te u svakodnevnom administrativnom i financijskom poslovanju Fond koristi pečat okruglog oblika koje sadrži naziv i sjedište Fonda, promjera 38 mm.

U uredskom poslovanju Fond koristi prijamni štambilj četvrtastog oblika koji sadrži naziv Fonda i prostor za upisivanje podataka sukladno propisima o uredskom poslovanju.

Svaki pečat i štambilj imaju redni broj.

O broju pečata i štambilja, načinu njihova korištenja i čuvanju odlučuje ravnatelj Fonda.

**III. USTROJSTVO I TIJELA FONDA**

**Članak 9.**

Tijela Fonda su Upravno vijeće i Ravnatelj.

**Upravno vijeće**

**Članak 10.**

Fondom upravlja Upravno vijeće koje se sastoji od devet članova.

U Upravno vijeće imenuju se pet predstavnika Republike Hrvatske, dva predstavnika Grada Zagreba, jedan predstavnik Krapinsko-zagorske županije i jedan predstavnik Zagrebačke županije.

Predstavnike Republike Hrvatske u Upravnom vijeću, od kojih se jedan imenuje kao predsjednik Upravnog vijeća, imenuje Vlada Republike Hrvatske.

Predstavnike Grada Zagreba u Upravnom vijeću imenuje gradonačelnik Grada Zagreba.

Predstavnika Krapinsko-zagorske županije u Upravnom vijeću imenuje župan Krapinsko-zagorske županije.

Predstavnika Zagrebačke županije u Upravnom vijeću imenuje župan Zagrebačke županije.

**Članak 11.**

Članovi Upravnog vijeća imenuju se na vrijeme od četiri godine.

Predsjednika Upravnog vijeća imenuje Vlada iz reda članova Upravnog vijeća.

Iste osobe mogu biti ponovno imenovane za predsjednika odnosno za člana Upravnog vijeća.

**Članak 12.**

Predsjednik i član Upravnog vijeća može biti razriješen i prije isteka vremena na koje je imenovan ako sam zatraži razrješenje ili ukoliko ga opozove tijelo koje ga je imenovalo.

O razrješenju predsjednika i člana Upravnog vijeća odlučuje tijelo koje ga je imenovalo, uz istodobno imenovanje novog člana Upravnog vijeća.

**Članak 13.**

Upravno vijeće obavlja sljedeće poslove:

* bira i razrješava ravnatelja i zamjenika ravnatelja Fonda
* donosi Statut uz prethodnu suglasnost Vlade Republike Hrvatske te pribavljena mišljenja ostalih osnivača Fonda
* donosi Pravilnik o radu i Pravilnik o unutarnjem ustrojstvu i sistematizaciji
* donosi druge opće akte
* donosi Poslovnik o svom radu
* predlaže osnivačima proširenje ili promjenu djelatnosti i statusne promjene
* odlučuje o promjeni poslovne adrese unutar sjedišta Fonda
* predlaže osnivačima druge odluke u vezi s osnivačkim pravima
* daje osnivačima i ravnatelju prijedloge i mišljenja o pojedinim pitanjima
* donosi programe rada i razvoja Fonda i nadzire njihovo izvršavanje
* utvrđuje financijski plan
* utvrđuje polugodišnji i godišnji izvještaj o izvršenju financijskog plana za proteklo razdoblje
* podnosi osnivačima polugodišnje i godišnje izvještaje o poslovanju Fonda
* daje prethodnu suglasnost ravnatelju Fonda za nabavu roba, usluga i radova čija vrijednost prelazi iznos od 3.000.000,00 kuna bez PDV-a, uz ispunjenje uvjeta propisanim zakonom kojim se uređuje proračun i ostalim proračunskim propisima
* odlučuje o stjecanju, opterećivanju ili otuđivanju nekretnina i druge imovine čija vrijednost prelazi iznos od 3.000.000,00 kuna bez PDV-a, uz ispunjenje uvjeta propisanim zakonom kojim se uređuje proračun i ostalim proračunskim propisima
* odlučuje o dugoročnom zaduživanju i davanju jamstva za kreditno zaduživanje u slučajevima u kojima iznos zaduženja prelazi iznos od 3.000.000,00 kuna bez PDV-a, uz ispunjenje uvjeta propisanim zakonom kojim se uređuje proračun i ostalim proračunskim propisima
* sklapa ugovor o radu s ravnateljem i zamjenikom ravnatelja Fonda
* obavlja druge poslove određene zakonom, Ugovorom o osnivanju Fonda i ovim Statutom.

**Članak 14.**

Upravno vijeće raspravlja i odlučuje na sjednicama na kojima mora biti prisutna natpolovična većina svih članova Upravnog vijeća.

Upravno vijeće donosi odluke većinom glasova svih članova Upravnog vijeća.

Sjednicu Upravnog vijeća saziva predsjednik Upravnog vijeća po potrebi, a najmanje jednom u tri mjeseca.

O svakoj sjednici Upravnog vijeća vodi se zapisnik.

U radu Upravnog vijeća bez prava odlučivanja sudjeluje ravnatelj ili zamjenik ravnatelja Fonda.

Sjednicama Upravnog vijeća mogu prisustvovati i druge osobe koje nisu članovi Upravnog vijeća bez prava odlučivanja ukoliko su pozvane od strane predsjednika Upravnog vijeća.

Ostala pitanja u svezi s organizacijom i načinom rada Upravnog vijeća uređuju se Poslovnikom o radu Upravnog vijeća kojeg donosi Upravno vijeće.

**Članak 15.**

Predsjednik Upravnog vijeća obavlja slijedeće poslove:

- rukovodi radom Upravnog vijeća

- vodi sjednice i potpisuje zapisnike sa sjednica Upravnog vijeća

- potpisuje odluke i akte Fonda koje donosi Upravno vijeće

- potpisuje ugovor o radu s ravnateljem i zamjenikom ravnatelja Fonda, u ime i za račun Fonda.

**Ravnatelj Fonda**

**Članak 16.**

Voditelj poslovanja Fonda je ravnatelj.

Ravnatelja Fonda, na temelju provedenog javnog natječaja, imenuje Upravno vijeće.

Ravnatelj se imenuje na vrijeme od četiri godine i ista osoba može biti ponovno imenovana za ravnatelja.

Za ravnatelja Fonda može se imenovati osoba koja ispunjava sljedeće uvjete:

* završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij
* najmanje 10 godina radnog iskustva od kojih najmanje 5 godina na rukovodećim položajima
* nepostojanje okolnosti iz članka 239. stavka 2. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19).

**Članak 17.**

Natječaj za imenovanje ravnatelja Fonda raspisuje i provodi Upravno vijeće te se isti objavljuje na mrežnim stranicama Fonda i u "Narodnim novinama".

Odluku o raspisivanju javnog natječaja za imenovanje ravnatelja Fonda donosi Upravno vijeće najkasnije tri mjeseca prije isteka tekućeg mandata ravnatelja.

U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg s primaju prijave kandidata i rok u kojemu će prijavljeni kandidati biti obaviješteni o izboru.

Rok do kojeg se primaju prijave kandidata ne može biti kraći od osam dana od dana objave natječaja, a rok u kojem se kandidati obavještavaju o izboru ne može biti dulji od četrdeset i pet dana od dana isteka roka za podnošenje prijava.

Nepotpune i nepravovremene prijave na javni natječaj neće se razmatrati.

**Članak 18.**

Upravno vijeće dužno je u roku određenom u natječaju obavijestiti svakog prijavljenog kandidata o izboru i dati mu pouku o njegovu pravu da pregleda natječajni materijal i da u roku od petnaest dana od dana primitka obavijesti može zahtijevati sudsku zaštitu kod nadležnog suda.

Osoba koja je podnijela prijavu na natječaj može pobijati tužbom odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti, ako posebnim zakonom nije drugačije određeno.

Do imenovanja ravnatelja Fonda na temelju ponovljenog natječaja Upravno vijeće imenovat će vršitelja dužnosti ravnatelja, ali najduže do godinu dana.

**Članak 19.**

Ravnatelj Fonda ima zamjenika ravnatelja.

Natječaj za imenovanje zamjenika ravnatelja Fonda raspisuje i provodi Upravno vijeće te se isti objavljuje na mrežnim stranicama Fonda i u "Narodnim novinama".

Zamjenik ravnatelja se imenuje na vrijeme od četiri godine. Ista osoba može biti ponovno imenovana za zamjenika ravnatelja.

U natječaju za zamjenika ravnatelja Upravno vijeće objavljuje uvjete koje mora ispunjavati kandidat, vrijeme za koje se imenuje, rok do kojeg se primaju prijave kandidata i rok u kojemu će prijavljeni kandidati biti obaviješteni o izboru.

Za zamjenika ravnatelja Fonda može se imenovati osoba koja ispunjava uvjete propisane člankom 16. stavkom 4. ovog Statuta.

Djelokrug obavljanja poslova i ovlasti zamjenika ravnatelja određuju se Pravilnikom o unutarnjem ustrojstvu i sistematizaciji.

**Članak 20.**

O razrješenju ravnatelja i zamjenika ravnatelja Fonda odlučuje Upravno vijeće.

Ravnatelj i zamjenik ravnatelja mogu biti razriješeni prije isteka vremena na koje su imenovani.

Upravno vijeće dužno je razriješiti ravnatelja i zamjenika ravnatelja:

- ako ravnatelj ili zamjenik ravnatelja sami zatraže razrješenje u skladu s ugovorom o radu

- ako nastanu takvi razlozi koji po posebnim propisima ili općim propisima o radu dovode do prestanka radnog odnosa

- ako ne postupaju sukladno propisima ili općim aktima Fonda, ili neosnovano ne izvršavaju odluke tijela Fonda ili postupaju protivno njima

- ako svojim nesavjesnim ili nepravilnim radom prouzroče Fondu veću štetu ili ako zanemaruju ili nesavjesno obavljaju svoje dužnosti tako da su nastale ili mogu nastati veće smetnje u obavljanju djelatnosti Fonda.

Prije donošenja odluke o razrješenju, ravnatelju Fonda odnosno zamjeniku ravnatelja se mora dati mogućnost da se izjasni o razlozima za razrješenje.

U slučaju razrješenja ravnatelja imenovat će se vršitelj dužnosti ravnatelja, a Upravno vijeće Fonda dužno je raspisati natječaj za imenovanje ravnatelja u roku od 30 dana od dana imenovanja vršitelja dužnosti.

Razriješena osoba može odluku o razrješenju pobijati tužbom pred nadležnim sudom u roku od trideset dana od dana zaprimanja odluke o razrješenju ako smatra da nisu postojali razlozi za razrješenje iz stavka 3. ovog članka ili da je u postupku donošenja odluke o razrješenju došlo do povrede koja je značajno utjecala na ishod postupka.

**Članak 21.**

Ravnatelj u obnašanju svoje dužnosti obavlja sljedeće poslove:

* organizira i vodi rad i poslovanje Fonda
* predstavlja i zastupa Fond
* poduzima sve pravne radnje u ime i za račun Fonda
* zastupa Fond u svim postupcima pred sudovima i ovlaštenim javnopravnim tijelima
* odgovara za zakonitost rada Fonda
* predlaže Upravnom vijeću godišnji plan i program rada
* predlaže Upravnom vijeću statut, druge opće akte, kao i druge odluke o kojima Upravno vijeće odlučuje ili daje suglasnost
* predlaže Upravnom vijeću financijski plan te polugodišnji i godišnji obračun
* odgovara za provedbu akata i odluka Upravnog vijeća
* provodi odluke Upravnog vijeća
* surađuje s osnivačima Fonda, tijelima državne uprave i drugim tijelima, jedinicama lokalne i područne (regionalne) samouprave, pravnim osobama s javnim ovlastima, drugim javnopravnim tijelima te ostalim pravnim odnosno fizičkim osobama
* sudjeluje u radu Upravnog vijeća bez prava odlučivanja
* obvezuje se provoditi reviziju poslovanja i procesa, sukladno posebnim propisima
* odlučuje o stjecanju, opterećivanju ili otuđivanju nekretnina i druge imovine čija vrijednost ne prelazi iznos od 3.000.000,00 kuna bez PDV-a
* odlučuje o dugoročnom zaduživanju i davanju jamstva za kreditno zaduživanje u slučajevima u kojima iznos zaduženja ne prelazi iznos od 3.000.000,00 kuna bez PDV-a
* obavlja druge poslove utvrđene propisima i općim aktima Fonda.

**Unutarnje ustrojstvo Fonda**

**Članak 22.**

Unutarnje ustrojstvo Fonda temelji se na načelima funkcionalnosti, racionalizacije te harmonizacije i homogenosti organizacijskih jedinica Fonda.

Cilj ustrojavanja organizacijskih jedinica unutar Fonda je osiguranje zakonitog, stručnog, pravodobnog, učinkovitog i racionalnog obavljanja poslova i zadaća iz nadležnosti Fonda, potpuno iskorištenje stručnih znanja i sposobnosti radnika sukladno njihovim pravima i obvezama iz radnog odnosa, koordinacija i nadzor nad obavljanjem poslova i zadaća, kao i suradnja s nadležnim domaćim subjektima.

Unutarnje ustrojstvo organizacijskih jedinica te nazive unutarnjih ustrojstvenih jedinica i njihov djelokrug, poslove i zadaće koje se u njima obavljaju, potrebna radna mjesta za obavljanje poslova iz nadležnosti Fonda, raspored radnih mjesta u unutarnjim ustrojstvenim jedinicama s opisom poslova i uvjeta za njihovo obavljanje, te način upravljanja, kao i druga pitanja koja se odnose na organizaciju i sistematizaciju uređuju se Pravilnikom o unutarnjem ustrojstvu i sistematizaciji.

**IV. OPĆI AKTI**

**Članak 23.**

Opći akti Fonda su ovaj Statut kao temeljni opći akt te pravilnici, poslovnici i odluke kojima se na opći način uređuju pojedina pitanja djelatnosti Fonda.

Statut i drugi opći akt ustanove stupaju na snagu dan nakon dana objave na oglasnoj ploči Fonda.

**V. SREDSTVA ZA RAD FONDA I IMOVINA FONDA**

**Članak 24.**

Sredstva potrebna za rad Fonda osiguravaju se:

* iz sredstava državnog proračuna Republike Hrvatske
* iz sredstava proračuna Grada Zagreba
* iz sredstava proračuna Krapinsko-zagorske županije
* iz sredstava proračuna Zagrebačke županije
* pružanjem ugovorenih usluga korisnicima
* iz drugih izvora.

Osnivači će sudjelovati u osiguravanju sredstava za rad Fonda iz stavka 1. ovog članka u omjerima koji odgovaraju njihovim osnivačkim udjelima iz članka 2. stavka 1. Ugovora o osnivanju osim ukoliko se sporazumom osnivača naknadno ne utvrdi drugačije.

**Članak 25.**

Imovinu Fonda čine stvari, prava i novčana sredstva koja su pribavljena od osnivača i stečena radom i poslovanjem Fonda ili pribavljena iz drugih izvora, donacijama, potporama, sponzorstvom i na drugi način sukladno posebnim propisima i aktima Fonda.

**Članak 26.**

Imovinom Fonda raspolaže Upravno vijeće i ravnatelj Fonda u skladu s Ugovorom o osnivanju i s ovim statutom.

**Članak 27.**

Fond je neprofitna pravna osoba. Ako Fond u obavljanju svoje djelatnosti ostvari dobit, ona se može koristiti isključivo za obavljanje djelatnosti Fonda u skladu sa zakonom, ugovorom o osnivanju i Statutom Fonda, a odluku o raspolaganju s dobiti donosi Upravno vijeće Fonda.

**VI. FINANCIJSKI PLAN , PROGRAM RADA, GODIŠNJA IZVJEŠĆA I REVIZIJA**

**Članak 28.**

Financijsko poslovanje Fonda obavlja se u skladu sa zakonom i drugim propisima donesenim na temelju zakona.

Fond posluje preko jedinstvenog računa preko kojega obavlja promet novčanim sredstvima.

**Članak 29.**

Ravnatelj Upravnom vijeću podnosi prijedlog godišnjeg financijskog plana te prijedlog godišnjeg programa rada i razvoja Fonda.

Upravno vijeće donosi financijski plan i godišnji program rada i razvoja Fonda.

**Članak 30.**

Upravno vijeće za svaku kalendarsku godine podnosi osnivačima polugodišnje i godišnje izvješće o poslovanju Fonda, kao i polugodišnji i godišnji izvještaj o izvršenju financijskog plana za proteklo razdoblje.

Ravnatelj Fonda je dužan na zahtjev Upravnog vijeća Fonda podnijeti izvješće o radu, financijskom poslovanju i pojedinim specifičnim pitanjima iz djelatnosti Fonda.

**Članak 31.**

Ravnatelj se obvezuje uspostaviti sustav unutarnje revizije te osigurati uvjete za obavljanje unutarnje revizije sukladno posebnim propisima o reviziji.

Pored sustava unutarnje revizije iz stavka 1. ovog članka, Fond će provoditi i redovitu godišnju reviziju financijskih izvještaja koju obavlja ovlašteni neovisni vanjski revizor u skladu s posebnim propisima o reviziji.

Pored revizije iz stavka 2. ovog članka Upravno vijeće i ravnatelj Fonda mogu u slučaju opravdanih razloga u bilo koje vrijeme podnijeti zahtjev za provođenje izvanredne revizije financijskih izvještaja koju obavlja ovlašteni neovisni vanjski revizor u skladu s posebnim propisima o reviziji.

Ravnatelj će o obavljenim revizijama redovito izvještavati Upravno vijeće, a najmanje jednom godišnje te će ih objaviti na mrežnim stranicama Fonda.

**VII. JAVNOST RADA**

**Članak 32.**

Rad Fonda je javan.

Fond je dužan pravodobno i objektivno obavještavati javnost o obavljanju djelatnosti za koju je osnovan.

Fond je dužan građane, pravne osobe i druge korisnike pravodobno i na pogodan način obavještavati o uvjetima i načinu davanja svojih usluga i obavljanju poslova iz djelatnosti za koju je osnovan.

Fond je dužan na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.

Fond je dužan u razumnom roku davati sredstvima javnog priopćavanja na njihov zahtjev informacije o obavljanju svoje djelatnosti i omogućiti im uvid u odgovarajuću dokumentaciju.

**VIII. PRIJELAZNE I ZAVRŠNE ODREDBE**

**Članak 33.**

Izmjene i dopune Statuta donosi Upravno vijeće na način i po postupku propisanom za njegovo donošenje.

Inicijativu za donošenje odnosno izmjene i/ili dopune Statuta i ostalih općih akata Fonda može dati ravnatelj ili Upravno vijeće Fonda.

Prijedlog Statuta ili općeg akta odnosno njihovih izmjena i dopuna ravnatelj upućuje na donošenje Upravnom vijeću.

**Članak 34.**

Ovaj Statut donosi se uz prethodnu suglasnost Vlade Republike Hrvatske, te pribavljena mišljenja ostalih osnivača Fonda, a stupa na snagu dan nakon dana objave na oglasnoj ploči Fonda.

Zagreb, \_\_. prosinca 2020.

PREDSJEDNIK UPRAVNOG VIJEĆA:

\_\_\_\_\_\_\_\_\_\_\_\_\_

Darko Horvat

Ovaj Statut objavljen je na oglasnoj ploči Fonda dana \_\_\_\_\_\_\_\_\_\_\_ 2020. godine. te je stupio na snagu dana \_\_\_\_\_\_\_\_\_\_\_ 2020. godine.